**Silaʻia Ke Aloha ʻĀina**

Na J.P Kina

Kaulana ke aloha o ka lāhui

Kūpaʻa ma hope o ka ʻāina,

Ua kuʻi ka lono i ʻEnelani,

He **kaua kūloko** ma Honolulu,

Aia i ka luna Daimana Hila,

Nā pua kaulana a Paiʻea,

Ea mai nā kupa o ka ʻāina,

Puʻuwai lōkahi ka manaʻoʻiʻo.

Pane mai Wilikoki me ka nahenahe,

“E koa ka manaʻo me ka wiwoʻole,

I mua e Hawaiʻi a lanakila,

A kau i kaupoku o Hanalei.”

Ua kohu Kenerala ke ʻike aku,

I ke kū kilakila i ka mālie,

He ʻuwila ana hei ma ka hikina,

He **ʻanapu** ana ma ke komohana,

Lilo a i mea ʻole nā **kupu ʻino**

I ka hana hoi a ke **āiwaiwa**

Ulumāhiehie nā hoa luhi,

A i mua a i hope e kūlana nei,

Ka uwahi noe o ka **pū raifela**,

ʻEnaena ka maka o ka ʻōpua,

He pua na Kane me Kanaloa

Ola nā pulapula o ke ao nei,

Nā pono pilipaʻa i kā’ili ʻia,

E ka manu ʻ**aeto** lā o **Maleka**,

Nāna **hehi kū** ko kapu lani,

Ke Kalaunu nani o Hawaiʻi;

Hāʻina ʻia mai ana ka puana,

Ke aloha ʻāina ua sila ʻia.

**Papa Huaʻōlelo:**

**kaua kūloko =** he kaua ma waena o ka poʻe e noho ana ma ka ʻāina like

(civil war)

**ʻanapu** = ʻanapa; mālamalama (flashing, gleaming,brightness)

**pū raifela=** rifle

**ʻaeto =** ʻaeko (eagle)

**Maleka =** ʻAmelika

**hehi.kū = ʻ**aʻe kānāwai; ʻaʻe lula; hehikū wale ʻia o kekahi ʻōlelo hoʻoholo, the breach of any regulation.(disregard the rights of others, trample on their rights, trespass; willful; trespassing, violation.)